31994R1868
L 197/4
JURNALUL OFÍCIAL AL UNIUNII EUROPENE
REGULAMENTUL (CE) NR. 1868/94 AL CONSILIULUI
din 27 iulie 1994
de stabilire a unui sistem de contingente pentru producția de amidon din cartofi
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 42 și 43,
având în vedere propunerea Comisiei (1),
având în vedere avizul Parlamentului European (2),
având în vedere avizul Comitetului Economic și Social (3),
întrucât Regulamentul (CEE) nr. 1543/93 al Consiliului din 14 iunie 1993 de stabilire a primei plătite producătorilor de amidon din cartofi în anii de comercializare 1993/1994,1994/1995 și 1995/1996 (4) a prevăzut autoritatea Consiliului de a decide asupra măsurilor ce trebuie luate în cazul în care producția de amidon din cartofi din cadrul Comunității depășește 1,5 milioane tone în anii de comercializare 1993/1994 sau 1994/1995; întrucât producția din 1993/1994 a depășit valoarea respectivă;
întrucât sectorul amidonului din cartofi nu se supune restricțiilor privind producția și, în special, rezervelor care se aplică sectorului cerealelor; întrucât toate dispozițiile în favoarea sectorului în cauză trebuie, în orice situație, să fie compatibile cu controlul producției, care este la fel de necesar în sectorul amidonului din cartofi ca și în alte sectoare;
întrucât măsura de control al producției care este adecvată mecanismului de acordare a primelor pentru producția de amidon din cartofi este cea a introducerii unui sistem de contingente;
întrucât oricărui stat membru în care se produce amidon din cartofi trebuie să i se aloce un contingent în baza cantității medii de amidon din cartofi produse în statul membru respectiv în anii de comercializare 1990/1991, 1991/1992 și 1992/1993 și pentru care s-a primit prima ajustată proporțional ținându-se seama de un contingent total al Comunității de 1,5 milioane tone;
întrucât trebuie alocate contingente Danemarcei, Germaniei, Spaniei, Franței și Țărilor de Jos pentru utilizare pe parcursul anilor de comercializare 1995/1996,1996/1997 și 1997/1998;
întrucât în cazul Germaniei, trecerea de la economia planificată existentă în noile Länder înainte de reunificare la o economie de piață cu schimbările de rigoare din structurile producției agricole și investițiile necesare justifică utilizarea unui alt an de referință, adică 1992/1993 și creșterea cantității produse în anul vizat cu 90 000 tone, precum și crearea unei rezerve pentru Germania care să acopere producția rezultată din investițiile realizate ireversibil înainte de 31 ianuarie 1994, atunci când acest lucru nu poate fi realizat în limitele contingentelor alocate Germaniei; întrucât aceste valori nu se încadrează în contingentul comunitar de 1,5 milioane tone; întrucât este ca urmare necesar să fie adăugate la valoarea în cauză;
întrucât statele membre producătoare trebuie să repartizeze contingentul lor pe o perioadă de 3 ani tuturor întreprinderilor producătoare de amidon din cartofi, pe baza producției medii de amidon din anii de comercializare 1990/1991, 1991/1992 și 1992/1993 și pentru care a fost primită prima, sau cantității de amidon produse în 1992/1993 numai în același mod și pentru care a fost primită prima, conform opțiunii statului membru, precum și investițiile efectuate de întreprinderile producătoare de amidon din cartofi vizate înainte de 31 ianuarie 1994 cu privire la producția de amidon din cartofi;
întrucât pentru a se ține cont de posibila restructurare a pieței în ceea ce privește producția de amidon din cartofi, Comisia întocmește pentru Consiliu, la sfârșitul perioadei de trei ani și apoi la intervale de câte trei ani, un raport privind contingentele alocate, însoțite, atunci când este necesar, de propuneri corespunzătoare; întrucât la acel moment se va examina situația noilor producători de amidon din cartofi;
întrucât constrângerile structurale specifice din sectorul producției de amidon fac necesară stabilirea unei prime pentru producția de amidon din cartofi până la nivelul unui contingent de întreprindere producătoare de amidon din cartofi; întrucât, în scopul de a proteja producătorii de cartofi, plata primei depinde de prețul minim al cantității de cartofi necesare pentru producerea amidonului corespunzător nivelului contingentului;
întrucât întreprinderile producătoare de amidon din cartofi nu încheie contracte de cultivare cu producătorii de cartofi pentru o cantitate de cartofi care ar produce amidon în exces față de contingentul acestora; întrucât orice cantitate de amidon produsă în exces față de contingentul în cauză este exportată de Comunitate fără a beneficia de nici o restituire la export,
ADOPTĂ PREZENTUL REGULAMENT:
Articolul 1
Prin prezentul regulament se instituie un sistem de contingente pentru producția de amidon din cartofi care poate beneficia de ajutorul Comunității.
Articolul 2
(1) Următoarelor state membre producătoare li se alocă contingente pentru producția de amidon din cartofi pentru anii de comercializare 1995/1996, 1996/1997 și 1997/1998, în limitele de mai jos:
Danemarca:
178 460 tone,
Germania:
591 717 tone,
Spania:
2 000 tone,
Franța:
281 516 tone,
Țările de Jos:
538 307 tone,
Total:
1 592 000 tone
Se creează o rezervă de maximum 110 000 tone care să acopere producția realizată în Germania în anul de comercializare 1996/1997, cu condiția ca producția respectivă să rezulte din investiții ireversibile realizate înainte de 31 ianuarie 1994. Germania poate să utilizeze această rezervă doar după epuizarea contingentului disponibil ca urmare a încetării activității comerciale a întreprinderilor producătoare de amidon din cartofi. Utilizarea rezervei de către Germania este subordonată acordului Comisiei privind îndeplinirea condițiilor menționate mai sus.
(2) Fiecare stat membru producător repartizează contingentul la care se face trimitere la alineatul (1) întreprinderilor producătoare de amidon din cartofi pentru a fi utilizat în anii de comercializare 1995/1996, 1996/1997 și 1997/1998, conform opțiunii statului membru, în baza:
-
fie a cantității medii de amidon produs de acestea în anii de comercializare 1990/1991, 1991/1992 și 1992/1993 și pentru care au primit prima la care se face trimitere în articolul 1 din Regulamentul (CEE) nr. 1543/93;
-
fie a cantității de amidon produs de acestea în anul de comercializare 1992/1993 și pentru care au primit prima la care se face trimitere la articolul 1 din Regulamentul (CEE) nr. 1543/93.
Atunci când este necesar, în baza unor criterii obiective, un stat membru producător ține cont de investițiile efectuate de întreprinderile producătoare de amidon din cartofi înainte de 31 ianuarie 1994, care nu au generat producție în perioada de referință stabilită de statul membru respectiv.
Articolul 3
(1) La data de 31 octombrie 1997 cel mai târziu, iar apoi la intervale de câte trei ani, Comisia prezintă Consiliului un raport privind alocarea contingentului în cadrul Comunității însoțit de propuneri adecvate, când este cazul. Raportul va ține cont de evoluția pieței de amidon din cartofi precum și a pieței de amidon din cereale.
(2) La data de 30 noiembrie 1997 cel mai târziu, iar apoi la intervale de câte trei ani, Consiliul, hotărând în baza articolului 43 din tratat, repartizează contingentul între statele membre în baza unui raport la care se face referire în alineatul (1), pentru a fi utilizat în următorii trei ani de comercializare.
(3) La data de 31 decembrie 1997 cel mai târziu, iar apoi la intervale de câte trei ani, statele membre notifică celor interesați modalitățile privind alocarea contingentului pentru următorii trei ani de comercializare.
Articolul 4
Întreprinderilor producătoare de amidon din cartofi li se interzice să încheie contracte de cultivare cu producătorii de cartofi pentru o cantitate de cartofi care ar putea produce o cantitate de amidon în exces față de contingentul la care se face referire la articolul 2 alineatul (2).
Articolul 5
Se plătește întreprinderilor producătoare de amidon din cartofi o primă de 18,43 ECU per tonă de amidon produs pentru cantitatea de amidon din cartofi produsă până la contingentul limită la care se face referire la articolul 2 alineatul (2), cu condiția ca acestea să fi plătit producătorului de cartofi prețul minim la care se face referire la articolul 8 alineatul (1) din Regulamentul (CEE) nr. 1766/92 (5), pentru toată cantitatea de cartofi necesară producerii amidonului până la contingentul limită vizat.
Articolul 6
(1) Fără a aduce atingere articolului 5, orice cantitate de amidon în exces față de contingentul la care se face referire la articolul 2 alineatul (2) se exportă din Comunitate înaintea datei de 1 ianuarie imediat următoare sfârșitului respectivului an financiar.
Pentru aceasta nu se plătesc restituiri la export.
(2) Fără a aduce atingere alineatului (1), o întreprindere producătoare de amidon de cartofi poate utiliza în orice an de comercializare în plus față de contingentul corespunzător anului de comercializare respectiv cel mult 5 % din contingentul aferent anului de comercializare următor. În acest caz, contingentul pentru anul de comercializare următor se reduce în mod corespunzător.
Articolul 7
Dispozițiile prezentului regulament nu se aplică producției de amidon din cartofi realizate de întreprinderile care nici nu cumpără cartofii care au beneficiat de plăți compensatorii la care se face trimitere la articolul 8 din Regulamentul (CEE) nr. 1766/92 și nici nu beneficiază de restituirea la care se face trimitere la articolul 7 din respectivul regulament.
Articolul 8
Modalitățile pentru aplicarea prezentului regulament se adoptă în conformitate cu procedura stabilită la articolul 23 din Regulamentul (CEE) nr. 1766/92. Aceste modalități conțin în special reguli aplicabile în caz de fuziune, transfer de proprietate, cât și demararea sau încetarea activităților comerciale ale întreprinderilor producătoare de amidon din cartofi, precum și orice măsuri necesare pentru facilitarea tranziției de la sistemul în vigoare la cel instituit prin prezentul regulament.
Articolul 9
Regulamentul (CEE) nr. 1543/93 se abrogă începând cu 1 iulie 1995. Toate trimiterile la Regulamentul (CEE) nr. 1543/93 se consideră ca fiind trimiteri la prezentul regulament.
Articolul 10
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 iulie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iulie 1994.